Purmalė
Purmalė – upė Vakarų Lietuvoje, Klaipėdoje; Danės dešinysis intakas. Prasideda miške į rytus nuo Girulių, netoli Klaipėdos–Šiaulių geležinkelio. Teka į pietryčius Klaipėdos šiauriniais pakraščiais. Purmalę kerta kelias Klaipėda–Kretinga. Upelis įteka į Danę 11,4 km nuo jos žiočių. Turi porą menkų intakų. Prie Purmalės įsikūrusios šios Klaipėdos dalys – Labrenciškė, Purmaliai. Taip pat stūkso Purmalių piliakalnis. Upėvardis žinomas tik iš raštų ir gali būti vedinys nuo gyvenvietės Purmaliai (jos etimologija asmenvardinė). Tačiau vardas lyginamas ir su latv. Purmala, Purmale, Purmals, kurie kilo iš purmala („pelkės pakraštys“).